হাসান আলি খান বারহা

**নবাব সৈয়দ হাসান আলী খান বারহা** (১৬৬৬ – ১২ অক্টোবর ১৭২২), যিনি **কুতুব-উল-মুলক**, **দ্বিতীয় নবাব সৈয়দ মিয়া** এবং **দ্বিতীয় আব্দুল্লাহ খান** নামেও পরিচিত, ছিলেন সৈয়দ ভাইদের একজন এবং ফর‌রুখসিয়ারের অধীনে মুঘল সাম্রাজ্যের একজন অন্যতম প্রধান ব্যক্তিত্ব।

তিনি আজমীরের নবাব প্রথম সৈয়দ মিয়া আব্দুল্লাহ খানের জ্যেষ্ঠ পুত্র ছিলেন। পরবর্তীতে তিনি তার পিতার উপাধি এবং আব্দুল্লাহ খান নামটি উত্তরাধিকারসূত্রে লাভ করেন। তবে তাকে প্রায়শই 'কুতুব আল মুলক' বা "রাজ্যের কেন্দ্রবিন্দু" নামেও ডাকা হতো। নিজেদের ইচ্ছামতো সম্রাটদের ক্ষমতাচ্যুত বা নিযুক্ত করার ক্ষমতার কারণে আব্দুল্লাহ খান এবং তার ভাই হুসাইন আলী খান ১৮শ শতাব্দীর শুরুর দিকে মুঘল দরবারের সবচেয়ে শক্তিশালী ব্যক্তিতে পরিণত হন।

## বংশপরিচয়

হাসান আলী বারহা রাজবংশের অন্তর্ভুক্ত ছিলেন, যারা নিজেদের মুহাম্মদের বংশধর বা সৈয়দ বলে দাবি করত। তবে এই দাবিটি সর্বদা সন্দেহযুক্ত ছিল। সম্রাট জাহাঙ্গীর, যদিও উল্লেখ করেছিলেন যে মানুষ তাদের বংশসূত্র নিয়ে প্রশ্ন তোলে, তবে তাদের বীরত্বকে তাদের দাবির প্রমাণ হিসেবে বিবেচনা করতেন। তারা তাদের ভারতীয় বংশপরিচয় নিয়ে অনেক গর্ব করত এবং মার্কিন ঐতিহাসিক রিচার্ড ম্যাক্সওয়েল ইটনের মতে, তারা ছিল "ভারতের তেমনই আদিবাসী যেমনটি ছিল জাট, রাজপুত বা মারাঠারা।" ডার্ক এইচ এ কলফ লিখেছেন যে তারা কৃষক বংশোদ্ভূত ছিল এবং তাদের পূর্বপুরুষরা কোনো এক অনির্দিষ্ট সময়ে তাদের জন্মভূমি পাঞ্জাব থেকে উত্তরপ্রদেশের মজঃফরনগর জেলার একটি ঊষর অঞ্চলে চলে এসেছিল।

সম্রাট আওরঙ্গজেবের সময়ের মধ্যে এই রাজবংশ দৃঢ়ভাবে "পুরানো অভিজাত" হিসেবে গণ্য হতো এবং তারা আজমীর ও দাক্ষিণাত্যের প্রধান অঞ্চলগুলো শাসনের অনন্য মর্যাদা ভোগ করত।

## জীবনী
ফররুখসিয়ারের সিংহাসনে আরোহণের ক্ষেত্রে বারহা ছিলেন অন্যতম প্রধান সমর্থক। তিনি শুরুতে সাম্রাজ্যের বকশি হিসেবে দায়িত্ব পালন করলেও পরে উজির বা প্রধানমন্ত্রী পদে উন্নীত হন। তাকে অতিরিক্তভাবে বিহারের নবাব করা হয়েছিল, যা তিনি প্রতিনিধিদের মাধ্যমে শাসন করতেন। আব্দুল্লাহ খান এবং তার ভাই হুসাইন আলী খান মহারাজা অজিত সিংয়ের আত্মসমর্পণের মাধ্যমে রাজস্থানের আজমীরে মুঘল কর্তৃত্ব পুনপ্রতিষ্ঠা করেন। আব্দুল্লাহ খান জাট বিদ্রোহী চুড়ামনের আত্মসমর্পণের বিষয়েও আলোচনা করেছিলেন। তাদের শাসনামলে শিখ বিদ্রোহী বান্দা সিং বাহাদুরও ধরা পড়েন এবং তাকে মৃত্যুদণ্ড দেওয়া হয়। দরবারে সৈয়দ উপদলটি ছিল একটি শক্তিশালী পারিবারিক শাসন যা রক্ত ও বিবাহের বন্ধনে আবদ্ধ ছিল। সৈয়দ ভাইরা এমনভাবে সৈন্য সংগ্রহ করত যে তাদের মধ্যে সৈয়দ, বারহার বাসিন্দা বা অমুসলিম ছাড়া খুব কম লোকই থাকত। এটি তাদের প্রতিদ্বন্দ্বীদের থেকে আলাদা করেছিল কারণ এটি তাদের অনেক বেশি শক্তি ও সংহতি প্রদান করেছিল। মুঘল সেনাবাহিনীর অগ্রভাগের নেতৃত্ব দেওয়ার বারহা সৈয়দদের অনন্য সুবিধাটি তাদের সেনাবাহিনীর অন্যান্য অংশের তুলনায় একটি বিশেষ অবস্থান দিয়েছিল এবং তাদের সামাজিক গর্বের অনুভূতি বাড়িয়ে তুলেছিল। সৈয়দ ভাইদের শাসনের সময় তাদের ক্রমবর্ধমান ক্ষমতা ও অহংকার রাজা এবং দরবারের অন্যান্য অভিজাতদের ঈর্ষার কারণ হয়ে দাঁড়ায়। তবে সম্রাট ফররুখসিয়ার সৈয়দদের শাসন উচ্ছেদ করার সব চেষ্টাতেই ব্যর্থ হন।

আসাদ খান বারহা তার জীবনে বেশ কয়েকজন মুঘল সম্রাটের অভিষেক বা পদচ্যুতির সাথে জড়িত ছিলেন, যাদের মধ্যে রয়েছেন: প্রথম বাহাদুর শাহ, জাহানদার শাহ, ফর‌রুখসিয়ার, রাফি উদ-দারাজাত, দ্বিতীয় শাহ জাহান, মুহাম্মদ শাহ এবং ইব্রাহিম।

তার ভাই নবাব সৈয়দ হুসাইন আলী খান বারহা যখন মঙ্গোল দুঘলাত উপজাতির ঘাতক মির্জা হায়দার বেগ দুঘলাতের মাধ্যমে তুরিানি অভিজাতদের দ্বারা নিহত হন, তখন তিনি তার নিজের হাতের পুতুল সম্রাট ইব্রাহিমকে নিয়ে সম্রাট মুহাম্মদ শাহের বিরুদ্ধে এক সেনাবাহিনী পরিচালনা করেন। তার নিজের সেনাবাহিনীর বিশাল একটি অংশ তাকে ত্যাগ করার পর আব্দুল্লাহ খান বারহা ঐতিহ্যের সাথে পদব্রজে ব্যক্তিগতভাবে যুদ্ধ করেন এবং সম্রাটের হাতে বন্দি হন। সৈয়দ আব্দুল্লাহ খান আরও দুই বছর হায়দার কুলি খানের তত্ত্বাবধানে দিল্লির দুর্গে বন্দি থাকেন। সেখানে তাকে "সম্মানের সাথে রাখা হয়েছিল এবং খেতে দেওয়া হতো সুস্বাদু খাবার ও পরতে দেওয়া হতো সূক্ষ্ম পোশাক"। কিন্তু তিনি যতদিন বেঁচে ছিলেন, মুঘলরা স্বস্তিতে থাকতে পারেনি কারণ তারা জানত না কখন হঠাৎ ভাগ্যের পরিবর্তন ঘটে। তাই অভিজাতরা মুহাম্মদ শাহকে সতর্ক করার চেষ্টা কখনও থামায়নি। তুরিানি অভিজাতদের ক্ষমতা কমানোর জন্য মুহাম্মদ শাহ কুতুব-উল-মুলককে মুক্তি দিয়ে এবং তাকে উচ্চ মনসব দিয়ে তার সেবা নেওয়ার কথা ভেবেছিলেন। তিনি এই বিষয়ে কুতুব-উল-মুলককে একটি বার্তা পাঠান এবং তার কাছ থেকে উৎসাহব্যঞ্জক উত্তর পান। তবে মুহাম্মদ শাহের এই প্রস্তাবের কথা শুনে এবং এর পরিণতির ভয়ে কুতুব-উল-মুলকের বিরোধীরা ১২ অক্টোবর ১৭২২ সালে তাকে বিষ প্রয়োগে হত্যা করায়।

## চিত্রায়ন

## উৎসসমূহ
*John F. Richards। *New Cambridge History of India: The Mughal Empire*। New York: Cambridge University Press, ১৯৯৩। পৃ. ২৬৪–২৬৮।
* 
* 

## তথ্যসূত্র


বিষয়শ্রেণী:১৬৬৬-এ জন্ম
বিষয়শ্রেণী:১৭২২-এ মৃত্যু
বিষয়শ্রেণী:মুঘল সাম্রাজ্যের উজিরে আজম
বিষয়শ্রেণী:১৮শ শতাব্দীর মুঘল সাম্রাজ্যের ব্যক্তি
বিষয়শ্রেণী:১৭২২-এ হত্যাকাণ্ডের শিকার ব্যক্তি